Volvo S90

Το **Volvo S90** είναι μεσαίο πολυτελές σεντάν αυτοκίνητο της κατηγορίας Ε, που κατασκευάστηκε από τη σουηδική αυτοκινητοβιομηχανία Volvo, από τον Ιούνιο του 2016 έως τον Ιανουάριο του 2025. Το S90 αποκαλύφθηκε για πρώτη φορά στο Σαλόνι Αυτοκινήτου του Ντιτρόιτ στις 11 Ιανουαρίου 2016, ενώ την 1 Μαρτίου 2016, στο Σαλόνι Αυτοκινήτου της Γενεύης, παρουσιάστηκε και η έκδοση στέισον βάγκον του S90, ως **Volvo V90**. Και οι δύο αυτές εκδόσεις κυκλοφόρησαν τον Ιούνιο, τον ίδιο μήνα με την έναρξη της μαζικής παραγωγής τους. Το S90 αντικατέστησε το Volvo S80 δεύτερης γενιάς στον ρόλο του κορυφαίου σεντάν της εταιρείας, έχοντας όμως κερδίσει αρκετά σε διαστάσεις από τον προκάτοχό του, ενώ ειδικότερα το V90 αντικατέστησε την τρίτη γενιά του Volvo V70, που ήταν ουσιαστικά η station wagon εκδοχή του S80 δεύτερης γενιάς.

Παρά την ήδη σημαντική αύξηση του συνολικού μήκους στο S90, από τον Δεκέμβριο του 2016 διατέθηκε και μια εκδοχή με μακρύτερο μεταξόνιο, που είναι γνωστή ως **Volvo S90L** και έχει μήκος άνω των 5 μέτρων, στα 5.083 χιλιοστά, με αποτέλεσμα να θεωρείται επίσημα ως μεγάλο πολυτελές σεντάν της κατηγορίας F (δηλαδή η μέγιστων διαστάσεων κατηγορία μεγέθους).

Το S90 αντικαταστάθηκε από το αμιγώς ηλεκτροκίνητο σεντάν Volvo ES90, που μπήκε στη μαζική παραγωγή τον Σεπτέμβριο του 2025.

## Αρχικό μοντέλο
thumb|left|Volvo S90 του 1997 - 1998.

Με το μοντέλο αυτό, η Volvo επανέφερε μια ονομασία που είχε χρησιμοποιήσει λίγο πριν την εισαγωγή του προκατόχου του S90, που ήταν το Volvo S80. Η πρώτη γενιά του S80, όταν κυκλοφόρησε τον Ιούνιο του 1998, αντικατέστησε τα Volvo 940 και 960, πλην όμως τους τελευταίους 12 - 15 μήνες παραγωγής των 940 και 960, η εκδοχή 960 σεντάν διατέθηκε σε αρκετές αγορές ως **Volvo S90** και το 960 station wagon ως **Volvo V90**. Η μετονομασία αυτή έλαβε χώρα τον Δεκέμβριο του 1996 σε πολλές χώρες της Ευρώπης, και επίσης στα τέλη του έτους (έναρξη της σεζόν του 1997) στη Βόρεια Αμερική, ενώ στην Αυστραλία από τον Μάρτιο του 1997.

Η παραγωγή όλης της σειράς αυτών των μοντέλων, δηλαδή των 940, 960, S90 και V90, έληξε ταυτόχρονα στις 5 Φεβρουαρίου 1998. Όλα ήταν πισωκίνητα και βασίζονταν στην πλατφόρμα P90 της Volvo. Ο διάδοχος, το S80 πρώτης γενιάς, παρουσιάστηκε την άνοιξη του 1998 και υιοθέτησε τη διάταξη «κινητήρας μπροστά, εμπρόσθια κίνηση», σε αντίθεση με το «κινητήρας μπροστά, πίσω κίνηση» των παλαιότερων μοντέλων της Volvo στη μεσαία πολυτελή κατηγορία Ε. Η μεταφορά της μετάδοσης της κίνησης στους μπροστινούς τροχούς, αντί για τους πίσω, έλαβε χώρα με σκοπό το S80 να γίνει πιο ελκυστικό στο νεανικό κοινό. Συνολικά παρήχθησαν 26.269 αντίτυπα του αρχικού S90, καθώς και 9.067 αντίτυπα του αρχικού V90.

Για την ιστορία, ακολούθησε και δεύτερη γενιά του S80 (παραγωγή: Μάρτιος 2006 - τέλη Μαρτίου 2016), που κυκλοφόρησε στην αγορά τον Ιούνιο του 2006 και τελικώς αντικαταστάθηκε τον Ιούνιο του 2016 από το σημερινό S90. Αντίθετα με τα περισσότερα μοντέλα της Volvo, οι δύο γενιές του S80 διατέθηκαν μόνο ως σεντάν και δεν προσφέρθηκαν σε έκδοση station wagon. Ωστόσο, η τρίτη γενιά του Volvo V70 (παραγωγή: Αύγουστος 2007 - 25 Απριλίου 2016) ήταν ουσιαστικά η station wagon εκδοχή του S80 δεύτερης γενιάς, καθώς βασιζόταν σε κοινή πλατφόρμα και είχε κοινό σαλόνι και εξωτερική αισθητική, εκτός φυσικά από το πίσω μέρος του αμαξώματος.

## Νεότερο μοντέλο
### S90
Το νεότερο S90 εξελίχθηκε με βάση το SUV Volvo XC90 δεύτερης γενιάς και είναι το δεύτερο μοντέλο της Volvo, μετά το XC90 δεύτερης γενιάς, που βασίστηκε στην εντελώς νέα πλατφόρμα SPA (Scalable Product Architecture / Μεταβλητή Αρχιτεκτονική Προϊόντος). Μάλιστα διατήρησε και την νέα σχεδιαστική ταυτότητα της εταιρείας, που εισήχθη με το XC90 δεύτερης γενιάς. Ιδίως το ντιζάιν στα μπροστινά φώτα, που αναφέρεται από τη Volvo ως «το σφυρί του Θωρ», διατηρήθηκε αυτούσιο.
thumb|left|Volvo S90 και V90 T6 του 2016.

Μια ακόμα συνέπεια της χρήσης κοινής πλατφόρμας με το XC90 δεύτερης γενιάς, είναι ότι το S90 είναι λίγο μεγαλύτερων διαστάσεων από τις δύο γενιές του S80, και το μήκος του, όπως και στο XC90 δεύτερης γενιάς, πλησιάζει οριακά τα 5 μέτρα. Μάλιστα τόσο το συνολικό μήκος, όσο και το μεταξόνιο του S90, έχουν αυξηθεί κατά 11 εκατοστά από τον προκάτοχο, το S80 δεύτερης γενιάς. Αυτό είχε ως αποτέλεσμα και μια σημαντική αύξηση των εσωτερικών χώρων, επιτυγχάνοντας κορυφαία άνεση για τα δεδομένα της κατηγορίας Ε, ενώ συνολικά το σαλόνι, το ταμπλό, ο πίνακας οργάνων και η οθόνη αφής στην κεντρική κονσόλα είναι κοινά με το XC90 δεύτερης γενιάς.

Το μοντέλο αποκαλύφθηκε για πρώτη φορά στον Τύπο στις 2 Δεκεμβρίου 2015, μαζί και με τις βασικές του παραμέτρους, και παρουσιάστηκε επίσημα στο Σαλόνι Αυτοκινήτου του Ντιτρόιτ στις 11 Ιανουαρίου 2016. Αν και τα πρώτα αντίτυπα είχαν κατασκευαστεί από τότε, η μαζική παραγωγή του αυτοκινήτου τελικώς ξεκίνησε στις αρχές Ιουνίου 2016 και μέσα στον μήνα άρχισαν και οι πρώτες πωλήσεις διεθνώς. Ειδικότερα στην Ελλάδα, κυκλοφόρησε επίσημα για πρώτη φορά στις 16 Ιουνίου 2016 και αποκλειστικά με το 8-τάχυτο αυτόματο κιβώτιο.

Η αισθητική του S90 προκάλεσε τότε μεγάλη αίσθηση (όπως είχε συμβεί και με το S80) και μάλιστα τον Ιούλιο του 2016 κέρδισε το βραβείο «Production Car Design of the Year» για το 2015.

### V90
thumb|left|Volvo V90 T6 του 2016.
thumb|left|Volvo V90 T6 του 2016 / χώρος αποσκευών.

Η έκδοση στέισον βάγκον του S90, παρουσιάστηκε την 1 Μαρτίου 2016, στο Σαλόνι Αυτοκινήτου της Γενεύης, ως **Volvo V90** σύμφωνα με την ονοματολογία της εταιρείας.

Επίσημα κυκλοφόρησε για πρώτη φορά στις διεθνείς αγορές μέσα στον Ιούνιο του 2016, μαζί με τη σεντάν εκδοχή, και μάλιστα απέσπασε ιδιαίτερα θετικά σχόλια και για τη σχεδίαση του πίσω μέρους, κάτι σπάνιο για αυτοκίνητο station wagon. Στις Ηνωμένες Πολιτείες το V90 διατέθηκε μόνο με ειδική παραγγελία και μέχρι τη λήξη της σεζόν (model year, έτος μοντέλου) του 2021, καθώς τότε η εξαγωγή του διακόπηκε οριστικά, καθώς οι αντιπρόσωποι επικεντρώθηκαν εξ αρχής στο V90 Cross Country.

### V90 Cross-Country
Τον Σεπτέμβριο του 2016, στο Σαλόνι Αυτοκινήτου του Παρισιού, αποκαλύφθηκε επίσημα και η έκδοση **Volvo V90 Cross-Country**. Το μοντέλο είναι μια εκδοχή του V90 με λίγο μεγαλύτερο ύψος αμαξώματος και αποκλειστικά 4-κίνητο, που σχεδιάστηκε για ελαφρά χρήση εκτός δρόμου, καθώς και για οδήγηση σε οδούς κακής βατότητας, σε αντίθεση με το «κανονικό» SUV, εμφανώς μεγαλύτερου ύψους, Volvo XC90.

Ειδικότερα στην Ελλάδα, η επίσημη εισαγωγή αυτής της έκδοσης ξεκίνησε στις 20 Ιανουαρίου 2017. Στις Ηνωμένες Πολιτείες, η εκδοχή V90 Cross-Country διατέθηκε κανονικά στην αγορά της χώρας, σε αντίθεση με την κοινή εκδοχή V90 που διατέθηκε μόνο με ειδική παραγγελία και μόνο έως το 2021.


Αρχείο:2017 Volvo V90 CRoss Country D5 PP Automatic 2.0 Front.jpg|Volvo V90 Cross-Country T6 του 2017.
Αρχείο:2017 Volvo V90 CRoss Country D5 PP Automatic 2.0 Rear.jpg|Volvo V90 Cross-Country T6 του 2017.
Αρχείο:SLM 70 - Volvo V90 CC.jpg|Volvo V90 Cross-Country T6 του 2017 στη Σουηδία / το ταμπλό του μοντέλου.


### S90L
thumb|left|Volvo S90L του 2017 στην Κίνα / εμπρός.

Τον Δεκέμβριο του 2016 κυκλοφόρησε, αρχικά μόνο στην Κίνα, και μια εκδοχή σεντάν με μακρύτερο κατά 12 εκατοστά μεταξόνιο, αποκλειστικά για τους πίσω επιβάτες, προσφέροντας έτσι ακόμα μεγαλύτερους χώρους πίσω, γνωστή αρχικά ως **Volvo S90 Excellence**, αν και τελικώς επικράτησε η ονομασία **Volvo S90L** (long / μακρύ). Το συνολικό μήκος του S90L ξεπερνάει τα 5 μέτρα, φτάνοντας τα 5.083 χιλιοστά, και λόγω των μεγάλων διαστάσεών του, θεωρείται επίσημα ότι ανήκει στη μεγάλη πολυτελή κατηγορία F, αντί στη μεσαία πολυτελή κατηγορία Ε.
thumb|right|Volvo S90L του 2017 στην Κίνα / πίσω.

Αντικατέστησε την εκδοχή με μακρύτερο μεταξόνιο Volvo S80L της δεύτερης γενιάς του S80 και παράγεται από τα τέλη του 2016 στο Ντακίνγκ της Κίνας από την κοινοπραξία **Daqing Volvo Car Manufacturing Co. LTD**. Εδώ να σημειωθεί ότι από το 1994 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή την κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στην παραγωγή αυτοκινήτων.

Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στην Κίνα αποκλειστικά μόνες τους.

Αρχικά, το S90L κυκλοφόρησε μόνο στην Κίνα, αλλά από τη σεζόν (model year, έτος μοντέλου) του 2018 διατέθηκε και στη Βόρεια Αμερική (όπου με την άφιξή του, η έκδοση με το κοντό μεταξόνιο διακόπηκε) και στην Ευρώπη, αν και ειδικότερα σε κάποια κράτη της Ευρώπης κυκλοφόρησε με καθυστέρηση κάποιων ακόμα μηνών. Για παράδειγμα, στη Γερμανία έγινε διαθέσιμο μόλις από τον Ιούνιο του 2018 και μόνο σε συνδυασμό με την κορυφαία έκδοση T8, που είναι μια plug-in υβριδική έκδοση.

Αρχικά, η Volvo είχε σχεδιάσει και την προσθήκη μιας έκδοσης κουπέ, υπό την ονομασία **Volvo S90 Coupe** ή **Volvo C90**, με την παρουσίασή της πιθανότατα το 2022 σύμφωνα με κάποια έντυπα τότε, αλλά τελικώς η προοπτική αυτή ματαιώθηκε.

### Επίπεδα εξοπλισμού
thumb|right|Το άναμμα των πίσω φώτων σε Volvo S90 του 2016.
thumb|right|Το ταμπλό του προηγούμενου Volvo S90.

Το S90 και το V90 προσφέρθηκαν σε 5 επίπεδα εξοπλισμού, όλα κοινά με τα αντίστοιχα επίπεδα του Volvo XC90 δεύτερης γενιάς:

* **Kinetic**, η βασική έκδοση. Συνδυάζεται αποκλειστικά με τη βασική πετρελαιοκίνητη έκδοση D4 των 190 ίππων.
* **Momentum**, η ενδιάμεση έκδοση.
* **Inscription**, η πολυτελέστερη έκδοση.
* **R-design**, έκδοση με σπορ στοιχεία.
* **Polestar**, η ειδική έκδοση υψηλής ισχύος, προστέθηκε στα τέλη του 2016 και ειδικά για τον κινητήρα Τ6.

Τα πακέτα R-Design για τα S90 και V90, παρουσιάστηκαν στις 22 Ιουνίου 2016 και προσθέτουν μια πιο σπορ σχεδίαση του αμαξώματος, με διαφορετικής σχεδίασης προφυλακτήρες, μπροστινή γρίλια, πλαϊνές ποδιές, μαύρα γυαλιστερά διακοσμητικά και προβολείς ομίχλης. Επίσης φέρουν νέες, πιο σπορ ζάντες. Στο σαλόνι έχουν τοποθετηθεί δερμάτινες επενδύσεις ακόμα υψηλότερης ποιότητας, σε συνδυασμό με σπορ καθίσματα, τιμόνι, πεντάλ και πατάκια.

Η κεντρική οθόνη αφής των 9 ιντσών, γνωστή ως **Sensus**, που η Volvo εισήγαγε για πρώτη φορά στο XC90 δεύτερης γενιάς, ανήκει στον βασικό εξοπλισμό και των S90 και V90, με όλες τις βασικές λειτουργίες (όπως του ηχοσυστήματος, του συστήματος δορυφορικής πλοήγησης, των κυριότερων συστημάτων του αυτοκινήτου και αρκετών ακόμα εφαρμογών) να ρυθμίζονται μέσω αυτής. Επίσης, όλα τα S90 και V90 φέρουν ψηφιακό πίνακα οργάνων, ηχοσύστημα με 10 ηχεία, σύνδεση με το διαδίκτυο, Bluetooth, σύστημα εκκίνησης χωρίς κλειδί (Keyless Start), αυτόματο 2-ζωνικό κλιματισμό, με έξτρα 4-ζωνικό, και άλλα.

### Ενεργητική και παθητική ασφάλεια

Όλες οι εκδόσεις του S90 και του V90 φέρουν το πακέτο **City Safety** για ανίχνευση και αυτόματο φρενάρισμα για αποφυγή οχημάτων, πεζών, δικυκλιστών ή ποδηλατών, μεγάλων ζώων, αντίθετα ερχόμενων οχημάτων σε διασταυρώσεις κλπ. χωρίς περιορισμό στις ταχύτητες όπου λειτουργεί. Το σύστημα αυτό λειτουργεί πάντα, ημέρα και νύχτα.

Επίσης, όλα φέρουν σύστημα ημι-αυτόνομης οδήγησης **Pilot Assist** για αποφυγή εκτροπής από τον δρόμο. Το σύστημα αυτό περιλαμβάνει Adaptive Cruise Control, Distance Alert, Lane Keeping Aid, Lane Departure Warning System και αρκετά ακόμα συστήματα ενεργητικής και παθητικής ασφάλειας. Όλα μαζί τα προαναφερθέντα συστήματα, συνεργάζονται μεταξύ τους για τη δυνατότητα ημι-αυτόνομης οδήγησης.
thumb|right|Volvo V90 του 2016.
 
Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Ιανουάριο του 2017, το Volvo S90 απέσπασε 5 στα 5 αστέρια στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, καθώς μετρήθηκε στα εξής ποσοστά:

* 95% στην προστασία ενηλίκων,
* 80% στην προστασία ανηλίκων,
* 93% για τα συστήματα ασφαλείας που διαθέτει στάνταρ και
* 76% στην προστασία πεζών, σε προσομοίωση πρόσκρουσης με πεζούς.

Ταυτόχρονα, ο Euro NCAP ανακοίνωσε επίσημα ότι επιβεβαίωσε, με σχετική μελέτη, ότι τα αποτελέσματα του Volvo V90 ήταν αντίστοιχα ή και ακόμα καλύτερα από αυτά του S90 και ότι, κατά συνέπεια, τα νούμερα αυτά ισχύουν και για το V90.

### Κινητήρες
thumb|right|Το ταμπλό ενός Volvo S90 του 2017.

Όπως και τα επίπεδα εξοπλισμού, κοινά με το SUV Volvo XC90 δεύτερης γενιάς ήταν και τα μηχανικά σύνολα των S90 και V90. Κατά συνέπεια, το μοντέλο προσέφερε μια σειρά από 2-λιτρους, 4-κύλινδρους κινητήρες της οικογένειας VEA (DRIVe), βενζίνης και πετρελαίου, με σκοπό τον συνδυασμό επιδόσεων με οικονομία καυσίμου και μείωση των εκπομπών ρύπων. Όλοι πληρούν τις αυστηρές προδιαγραφές εκπομπών καυσαερίων **Euro 6**. Συνδυάζονται με το νέο 8-τάχυτο αυτόματο κιβώτιο **Geartronic TG-81SC** από την εταιρεία Aisin, το οποίο έκανε ντεμπούτο στα τέλη του 2014 με την εισαγωγή του XC90 δεύτερης γενιάς, αν και σε κάποια κράτη το S90 διατέθηκε στις βασικές εκδόσεις και με το 6-τάχυτο μηχανικό κιβώτιο **M66** της Volvo.

Παρομοίως, όπως και στο συγγενικό XC90, οι πετρελαιοκίνητες εκδόσεις ονομάζονται **D4** και **D5**, οι βενζινοκίνητες εκδόσεις ονομάζονται **T5** και **Τ6**, και η κορυφαία έκδοση είναι η **T8** ή αλλιώς **S90 Twin Engine** (δίδυμος κινητήρας), μια plug-in υβριδική έκδοση. Παράλληλα, και οι αντίστοιχες ιπποδυνάμεις όλων των κινητήρων είναι ανάλογες με αυτές του XC90.

### Ανανέωση του 2020
Τον Φεβρουάριο του 2020, κυκλοφόρησαν οι πρώτες επίσημες φωτογραφίες του ανανεωμένου S90, καθώς και του αντίστοιχου V90, που κυκλοφόρησαν για τη σεζόν (model year, έτος μοντέλου) του 2021. Τα πίσω φώτα και των δύο μοντέλων απέκτησαν φλας με τεχνολογία LED και σειριακό άναμμα, ενώ η πολυτελέστερη έκδοση Inscription έλαβε επένδυση χρωμίου στον μπροστινό προφυλακτήρα.


Αρχείο:Volvo S90 T8 (SPA) Facelift IMG 5692.jpg|Volvo S90 μετά την ανανέωση (Γερμανία)
Αρχείο:Volvo S90 T8 (SPA) Facelift IMG 5691.jpg|Volvo S90 μετά την ανανέωση (Γερμανία)


### Τεχνικά στοιχεία

Ειδικότερα για την τελική ταχύτητα, από τις 20 Μαΐου 2020 όλα τα νέα μοντέλα της Volvo απέκτησαν ηλεκτρονικό περιοριστή ταχύτητας στα 180 χιλιόμετρα την ώρα, για λόγους ασφαλείας κατά την οδήγηση.

## Ετήσιες πωλήσεις

## Αναφορές


## Εξωτερικοί σύνδεσμοι

* Η επίσημη ελληνική ιστοσελίδα του Volvo S90 
* Η επίσημη ελληνική ιστοσελίδα του Volvo V90
* Η επίσημη ελληνική ιστοσελίδα του Volvo V90 Cross-Country
* «Volvo S90 2016: Στα υψίπεδα των μεγάλων Premium» www.caranddriver.gr
* Δοκιμή του Volvo S90 από το www.newsauto.gr

S90
Κατηγορία:Σουηδικά αυτοκίνητα
Κατηγορία:Αυτοκίνητα πολυτελείας